Дызэрыгушхуэ щIалэхэр
КъБР-м Спортымрэ туризмэмкIэ и министерствэм щагъэлъэпIащ а IэнатIэм хэлъхьэныгъэ хуэзыщIа цIыху пщыкIух.
Къызэхуэсахэм псалъэ гуапэкIэ захуигъэзащ АфIэунэ Аслъэн: — Спортым къыщыхэжаныкIахэм фIыщIэ ин фхуэсщIыну, щIыхь тхылъхэр фэстыну си гуапэщ. КъБР-м и Iэтащхьэ Къанокъуэ Арсен и фIыгъэкIэ республикэм спортым хъарзынэу зыщиужьащ. Пэжщ, нобэ гулъытэ хуэтщIыну къилэжь пэтми, дызыхунэмысахэри диIэщ. Ахъшэр зэрытхуримыкъум дыкъыщигъэувыIэ къохъу. Iуэху зэIумыбз зыхэмылъ лэжьыгъэ щыIэу къыщIэкIынукъым. Нэхъыщхьэр ар зэрефIэкIуэным телэжьэнырщ. УФ-м и Президентым и унафэкIэ, иджыпсту иужь дитщ тренерхэм я лэжьапщIэр зэрыхэдгъэхъуэну Iэмалым. Ар процент 15 — 20-кIэ нэхъыбэ щIыпхъэщ. Спортым и лъэныкъуэкIэ нобэ дызэрыгушхуэн ехъулIэныгъэ ди куэдщ. Ар нэхъыбэу зи фIыщIэр зи гуащIэ емыблэж спортсменхэрщ.
Урысей Федерацэм СпортымкIэ и министерствэм и фIыщIэ тхылъ иратащ Iэпщэ Анзор, Ахъмэт Заурбэч, Иванов Дмитрий, Нэчо Сэфарбий, Тхьэзэплъ Аниуар, Умеренков Михаил, Шэшэн Арсен, ШкIахъуэ Жыраслъэн, Бунятов Ализаде Мурад-оглы сымэ. ЩIыхь тхылъ хуагъэфэщащ Проценкэ Людмилэ. «Физическэ щэнхабзэмрэ спортымрэ я отличник» цIэр къыфIащащ Атасауов Ахъмэт, Багъэтыр Тимур, Егъуэж Анзор, Шакманов Мухьэмэд сымэ. КъБР-м Спортымрэ туризмэмкIэ и министерствэм и щIыхь тхылъхэр иратащ Ащнокъуэ Мухьэмэдрэ Голомидовэ Надеждэрэ.
Гугъуэт Заремэ.
